PÄEV BÖRSIL | Jaeinvestorid on leidnud uue sihtmärgi: Arco Vara aktsia kerkis märkimisväärselt(1)
Arco Vara aktsia tõusis 6,67 protsenti ja kaupleb nüüd 3,04 euroga. Kusjuures väärtpaberi käive oli võrdlemisi madal - vaid 148 702 eurot - mis viitab suurele jaeinvestorite huvile.
Viimasel ajal väga volatiilsed olnud LHV ja Coop Panga aktsiad küll veidi langesid - vastavalt 1,34 ja 1 protsendi võrra - kuid niivõrd väikest ühe päeva hinnakõikumist ei ole pangaaktsiad näinud juba mõned nädalad.
Lisaks Arco Varale oli hea päev ka Nordeconil, mille aktsia kerkis 2,33 protsenti. Suure tõenäosusega on selle taga hommikune suurtehing: nimelt võõrandas Nordeconi suuromaniku Nordic Contractors AS juht Toomas Luman turuhinnaga endale 2,01 protsenti Nordeconi aktsiatest.
Balti börsiindeks langes täna 0,79 protsenti. Tallinnas langes indeks 0,77 protsenti, Riias 0,59 protsenti ning Vilniuses 0,41 protsenti. Euroopa suurimad börsiindeksid olid kas kergelt rohelises või kergelt punases. Suuremaid hinnakõikumisi ei esinenud.